open-index/open-wikipedia-markdown huggingface dataset:
Amsterdam (täpsustus)

**Amsterdam** võib olla:

* Amsterdam, Hollandi pealinn
* Nouvelle-Amsterdam, saar
* Amsterdam (New Yorgi osariik), linn Ameerika Ühendriikides
* Amsterdam (LAV), linn Lõuna-Aafrika Vabariigis
* Amsterdam (romaan), Ian McEwani romaan
* Amsterdam (laul)
Saaremaa kuberner

**Saaremaa kuberner** (rootsi keeles *Guvernör på Ösel*, saksa keeles *Gouverneur von Oesel*) oli Rootsi kuninga asevalitseja Saaremaal alates 1645. aastast kuni XVII sajandi 2. pooleni. Aastatel 1917−1918 oli Saaremaa kuberner Saksa okupatsiooni aegse tsiviilvalitsuse juht.

## Ajalugu
### Rootsi aeg
Saaremaa liidendati Rootsiga pärast Brömsebro rahu 1645. aastal. Esialgu Taani-aegse asehalduri asemele asevalitsejat ei nimetatud ja provints allus Liivimaa kubernerile kindralmajor krahv Erik Stenbockile (1612−1659). 20. oktoobril samal aastal määrati esimeseks kuberneriks Anders Hästehufvud (1577−1657). Kubernerid olid Saaremaal ametis XVII sajandi lõpuni, mil ametisse nimetati maapealik. Kuberneri kõrval oli ajuti ametis ka viitsekuberner. Alates XVII sajandi lõpust seati sisse maapealiku institutsioon, mis kehtis kuni 1710. aastani.

#### Saaremaa kubernerid 1645−1690

### Saksa okupatsioon 1917−1918
Pärast Lääne-Eesti saarte okupeerimist 1917. aastal seadsid Saksamaa okupatsioonivõimud sisse tsiviilvalitsuse, mille eesotsas oli kuberner vabahärra Franz Adolf von Seckendorff (1857−1941). Kubernerile allutati lisaks Saaremaale ka Muhu ja Hiiumaa.

#### Saaremaa kubernerid 1917−1918

## Vaata ka
*Saaremaa asehaldur
*Saaremaa asehaldurite loend

## Viited

## Kirjandus
*Arbusow, Leonid. *Grundriss der Geschichte Liv, Est- und Kurlands*. Riga: Verlag von Jonck und Poliewsky, 1918. Lk 331.

## Välislingid
*Saaremaa kuberneride loend saidil worldstatesmen.org
Lorenzo Pellegrini

**Lorenzo Pellegrini** (sündinud 19. juunil 1996 Roomas) on Itaalia jalgpallur, kes mängib poolkaitsjana Itaalia kõrgliiga klubis AS Roma ja Itaalia jalgpallikoondises. Ta on klubi meeskonna kapten.

Ta liitus Roma noorteakadeemiaga 2005. aastal. Klubi põhimeeskonnas tegi ta debüüdi 22. märtsil 2015 Itaalia kõrgliiga mängus Cesena vastu.

2015. aasta juunis sõlmis ta lepingu Itaalia kõrgliiga klubiga Sassuolo, kus ta mängis kaks hooaega.

2017. aasta juunis naasis ta Romasse, kellega sõlmis viieaastase lepingu.

Itaalia jalgpallikoondises tegi Pellegrini debüüdi 11. juunil 2017 MM-i valikmängus Liechtensteini vastu. Koondisekarjääri esimese värava lõi ta 5. septembril 2019 EM-i valikmängus Armeenia vastu.
Graham Dorrans

**Graham Dorrans** (sündinud 5. mail 1987 Glasgow's) on Šotimaa jalgpallur, kes mängib poolkaitsjana Austraalia kõrgliiga klubis Western Sydney Wanderers.

Ta alustas klubikarjääri Šotimaa klubis Livingston, mille meeskonnas debüteeris ta Šotimaa kõrgliigas 2005. aastal.

2008. aasta jaanuaris liitus Dorrans Inglismaa kõrgliiga klubiga West Bromwich Albion. Hooajal 2009–10 mängis ta klubiga Inglismaa esiliigas, kus ta lõi 13 väravat ja aitas klubil tagasi Inglismaa kõrgliigasse jõuda. Samal hooajal valiti Dorrans Inglismaa esiliiga sümboolsesse koosseisu ja West Bromwich Albioni hooaja parimaks mängijaks.

Hooaja 2014–15 teises pooles läks ta West Bromwich Albionist laenule Inglismaa esiliiga klubisse Norwich City, kellega sõlmis 2017. aasta mais püsiva lepingu.

2017. aasta juulis naasis Dorrans Šotimaa kõrgliigasse, sõlmides lepingu Rangersiga. Aastatel 2019–2020 mängis ta Šotimaa esiliiga klubis Dundee.

2020. aasta novembris sõlmis Dorrans kaheaastase lepingu Western Sydney Wanderersiga.

Šotimaa jalgpallikoondises mängis Dorrans aastatel 2009–2015 kokku 12 mängu.
Kenedy

**Robert Kenedy Nunes Nascimento** (sündinud 8. veebruaril 1996 Santa Rita do Sapucaís) on Brasiilia jalgpallur, kes mängib äärepoolkaitsjana Hispaania kõrgliigaklubis Valladolidi Real.

2013. aastal debüteeris ta Brasiilia kõrgliigas Fluminense meeskonnas.

2015. aasta augustis siirdus ta Inglismaa kõrgliigaklubisse Chelsea. Klubi meeskonnas tegi ta debüüdi 29. augustil 2015 Inglismaa kõrgliigaklubis Crystal Palace'i vastu. Esimese värava lõi ta Chelsea meeskonnas sama aasta 23. septembril liigakarika mängus Walsalli vastu. Esimese värava Inglismaa kõrgliigas lõi ta 1. märtsil 2016 mängus Norwich City vastu.

Hiljem oli Chelseast olnud laenul mitmes teises klubis. Hooaja 2016–17 esimeses pooles oli ta laenul Wafordis. Aastatel 2018–2019 oli ta laenul Inglismaa kõrgliigaklubis Newcastle United. Hooajal 2019–20 oli ta laenul Hispaania kõrgliigaklubis Getafe ja 2020–21 samasse liigasse kuuluvas Granada. 2021. aasta augustis läks ta laenule Brasiilia kõrgliigaklubis Flamengo. 2022. aasta jaanuaris naasis ta Chelsesasse, kuid sai seejärel Chelsea meeskonnas väljakule vaid kolmes mängus.

2022. aasta septembris liitus ta Valladolidi Realiga.

Kenedy mängis aastatel 2012–2015 Brasiilia noortekoondistes.

Ta on saanud nime Robert F. Kennedy järgi.

## Viited

## Välislingid
Alīgarh

**Alīgarh** on linn Indias Uttar Pradeshi osariigis, Alīgarhi ringkonna keskus.

Linn paikneb Gangese tasandikul keset põllumajanduspiirkonda. 

Seal on tööstusettevõtteid ja Alīgarhi Muslimiülikool, kus õpib üliõpilasi kogu maailmast, 18. sajandist pärinev mošee ning islami pühakute haudu.

Linn sai alguse Alīgarhi fordi rajamisest 16. sajandil.
Belleville (Pariis)

**Belleville** on Pariisi naabruskond, mis asub neljas linna ringkonnas. Suurem osa Belleville'ist kulgeb 20. ja 19. ringkonna piiril mööda peatänavat Rue de Belleville'i. Ülejäänud osa asub 10. ja 11. ringkonnas.

Kunagi oli Belleville'i iseseisev vald (asula), mis liideti Pariisi linnaga 1860. aastal. See jagunes kahe linnaosa vahel. Geograafiliselt asub naabruskond künkal, mis sarnaneb linna kõrgeima künka Montmartre'iga. Nimi *Belleville* tähendab ilusat linna.

## Inimesed
Naabruskonnas sündis laulja ja näitleja Édith Piaf.
Ajmer

**Ajmer** on linn Indias Rajasthanis, Ajmeri ringkonna keskus.

Tänu Ana Sagari järvele eristub linn ümbritsevast peaaegu puudeta künklikust maastikust.

Linn rajati umbes 1100. Sel oli algusest peale strateegiline tähtsus. Mogulite ajal oli see üks eelistatumaid residentse. Aastal 1818 läks linn Briti võimu alla. Rajati rõiva-, naha- ja keemiatööstus. 

Ajmer on muslimite palverännikute sihtkoht. Linnas on islami arhitektuuri mälestisi.
Ülehiinaline Rahvaesindajate Kogu

**Ülehiinaline Rahvaesindajate Kogu** (lihtsustatud hiina kirjas 全国人民代表大会, *[[pinyin]]*is *Quánguó Rénmín Dàibiǎo Dàhuì*) on Hiina Rahvavabariigi riigivõimu kõrgeim organ ja seadusandlik kogu. 2018. aastal oli selles 2980 saadikut, mis teeb ÜRK-st maailma suurima parlamendi. Ülehiinaline Rahvaesindajate Kogu täiskogu tuleb igal aastal kokku umbes kaheks nädalaks ning hääletab läbi tähtsamad seadused. Liikmed on osalise tööajaga ning neile ei maksta palka.

Suuremat osa ÜRK võimust teostab Ülehiinalise Rahvaesindajate Kogu Alaline Komitee, mis koosneb umbes 170 liikmest ning koguneb siis, kui ei toimu täiskogu istungjärku. Ülehiinalise Rahvaesindajate Kogu liikmetel on lubatud pidada teisi riigi- ja parteiameteid ning üldiselt figureerivad nad mujal kõrgetes poliitsfäärides. Siiski ei ole neil lubatud töötada täitev- või kohtuvõimu struktuurides.

Põhiseaduse järgi on ÜRK ühekojaline parlament, mis *de jure* teostab kontrolli valitsuse, ülemkohtu, erikomiteede, ülemprokuratuuri ja sõjalise keskkomisjoni üle ning valib kõrged riigiametnikud. Välismaised meediaväljaanded on ÜRK-d nimetanud *de facto* võimutuks parlamendiks.

ÜRK valitakse viieks aastaks. Istungjärk toimub kevaditi Suures rahvasaalis Tiananmeni väljaku lääneosas Pekingis ning kestab üldiselt 10–14 päeva. Ülehiinalise Rahvaesindajate Kogu istungid on üldiselt pandud samale ajale Rahva Poliitilise Konsultatiivkonverentsi Riikliku Komitee, mis on erinevate sotsiaalsete gruppide esindajatest koosnev nõuandev keha, kohtumistega. Kuna Poliitiline Konsultatiivkonverents ja ÜRK on Hiina kaks põhilist nõuandvat organit, kutsutakse neid koos nimega *[[Kaks istungjärku|lianghui]]* (kaks istungjärku).

ÜRK enda sõnul on selle istungid riigiametnikele võimaluseks hinnata senist poliitikat ning esitleda riigi tulevasi plaane.

## Vaata ka
* Parlamentide loend
* Hiina Riikliku Rahvakongressi hääletustulemuste loend
* Hiina poliitika
* Kõrgeim Rahvaassamblee
* Nõukogude Liidu Ülemnõukogu (NSVL-i vaste) 

## Viited

## Välislingid
### Inglise keeles
* NPC observer
* Full coverage of the 2016 NPC & CPPCC sessions - China.org.cn
* Full coverage of the 2014 NPC & CPPCC sessions - China.org.cn
* English version of the Official website of the NPC
* NY Times article on the detainment of would-be petitioners to the NPC
* Information on National People's Congress and Standing Committee
* English version of the Standing Committee of Beijing Municipal People's Congress

### Hiina keeles
* RRK koduleht
* RRK uudised, Renmin Ribao
* RRK-ga seotud poliitika
* Pekingi Munitsipaalse Rahvakongressi Alaline Komitee
* Suure rahvasaali koduleht
Renno Veinthal

**Renno Veinthal** (sündinud 24. juulil 1976) on eesti mehaanikateadlane ja professor.

Alates 2021. aastast Haridus- ja Teadusministeeriumi asekantsler teadus- ja arendustegevus ning kõrg- ja kutsehariduse poliitika valdkonnas.

## Haridus
Lõpetas Tallinna Kadrioru Keskkooli 1994; TTÜ tootmis- ja transporditehnika õppesuund, insener (viieaastane kraadieelõpe) 1994–1999; TTÜ tootmistehnika õppesuund, tehnikamagister 2001; TTÜ tootmistehnika õppesuund; tehnikateaduste doktorantuur 2001–2005. 

## Teaduskraad ja kutse
Doktorikraad ("Characterization and Modelling of Erosion Wear of Powder Composite Materials and Coatings". Pulberkomposiitmaterjalide ja –pinnete omadused ja erosioonkulumise modelleerimine, juhendaja professor Priit Kulu), Tallinna Tehnikaülikool, 2005; vanemteadur 2006; professor 2007.

## Teenistus
TTÜs 1996–…:  mehaanikateaduskonna materjalitehnika instituudi materjaliõpetuse õppetooli insener 1996–1999,  teadur 1999–2005; Katsekoja juhataja 2004–2007; materjalitehnika instituudi vanemteadur 2006–2007, professor 2007–2016; materjalitehnika instituudi direktor 2007–2015; TTÜ teadusprorektor 2015–2020; inseneriteaduskonna mehaanika ja tööstustehnika instituut (leping ajutiselt peatatud) 2017–2020, professor 2020–…

Alates 2021. aasta sügisest haridus- ja teadusministeeriumis teaduse, arenduse, kõrg- ja kutsehariduspoliitika asekantsler.

## Teadustöö põhisuunad

Loodusteadused ja tehnika, protsessitehnoloogia ja materjaliteadus: pinded ja pinnatehnoloogia; komposiitmaterjalid; muude toodete tehnoloogia, magnetmaterjalid; kulumiskindlad materjalid ja pinded, materjalide katsetamine.

Avaldanud üle 100 teaduspublikatsiooni, 4 patentse leiutise kaasautor. Tema juhendamisel on kaitstud 12 magistri- ja 4 doktoritööd.

## Teadusorganisatoorne ja -administratiivne tegevus

TTÜ nõukogu, liige (doktorantide esindaja) 2001–2004; TTÜ nõukogu teaduskomisjoni liige 2001–2004; TTÜ materjalitehnika instituudi direktor 2007–2015; rahvusvaheliste konverentside korraldus- ja juhtkomitee liige 2009–2015; TTÜ senati liige 2015–2020; TTÜ kuratooriumi liige 2015–2016; Eesti TA uurija-professori valimiskomisjoni liige 2016; Eesti Keevitusühingu liige, Eesti Materjalitehnika Ühingu liige 2014–…; H2020 ekspertrühma liige Nanotehnoloogia, materjalitehnoloogia, biotehnoloogia, arenenud tootmis-ja töötlemistehnoloogia grupis 2014–…; Haridus ja teadusministrit nõustava teaduspoliitika komisjoni liige 2015–…; Toidu ja Fermentatsioonitehnoloogia Tehnoloogiaarenduskeskuse (TFTAK AS) nõukogu liige 2016–…; Nutika spetsialiseerumise juhtkomitee liige 2016–…; Keemilise ja Bioloogilise Füüsika Instituudi (KBFI) nõukogu liige 2016–… 

## Tunnustus
*Eesti TA 1999. a. lõputööde konkursi preemia diplomitöö "Materjalide ja toodete mittepurustav kontroll" eest 1999
*Parim noorteadlane TTÜ mehaanikateaduskonnas 2012
*Parim eestikeelne kõrgkooliõpik 2015 - „Materjalitehnika“ I-II osa, autorid Priit Kulu, Jakob Kübarsepp, Andres Laansoo, Renno Veinthal - 2015.
*TTÜ teenetemedal Mente et Manu 2020. 

## Viited

## Välislingid
*Renno Veinthal Eesti Teadusinfosüsteemis
Petroolisinine

**Petroolisinine** (prantsuse keeles *bleu pétrole*, inglise keeles *petrol blue*) on väljamõeldud värvinimetus, mis tähistab üht sinistest värvitoonidest, tugeva roheka varjundiga kergelt tuhmjat tumesinist värvust.

Nagu ka elektrisinise värvuse puhul ei ole nimetus antud mingi objekti värvuse järgi. Värvinimetust kasutatakse peamiselt moesõnavaras tekstiilide, lõngade, paelte ja muude aksessuaarimaterjalide värvuse kirjeldamiseks, samuti sisekujunduse kontekstis, selle vasteks on pakutud RAL värvikaardi tooni 5001 *Grünblau*.

## Ajaloost
Nimetus esineb esimest korda 1913. aastal ajalehe Le Matin moeartiklis:
:*"Nos tissus pour la ville? […] Les tons? Marron mordoré, noir, bordeaux et un bleu foncé, qui plaît tout particulièrement et qui a été dénommé “bleu pétrole".*
:"Meie kangad linnale? […] Värvitoonid? Kuldpruun, must, bordoopunane ja tumesinine, mis on eriti populaarne ja mida nimetatakse "petroolisinine".

Veel 1920. aastal tuleb see lahti seletada:
:*"L'une, en velours bleu pétrole, un nouveau bleu profond, indéfinissable".*
:"Üks [kleit] petroolisinisest, uuest sõnulseletamatust sügavsinisest sametist[...]".

1939. aastal kirjeldas ajaleht Nouvelliste d'Indochine Suurbritannia pilootide vormiriietust petroolisinisena.

Eesti keelde on värvinimetus jõudnud arvatavasti otselaenuna prantsuse keelest üle inglise keele (prantsuse keeles tähendab *pétrole* naftat või õli või petrooleumi).

## Pildid

Deep petrol blue evening gown by Sybil Connolly back.jpg|Sybil Connolly disainitud petroolisinine õhtukleit, tagakülg


## Variatsioonid
DMC tikkimisniitide valikus on nr 3808 *Bleu Pétrole* on väga tume rohekassinine

Petroolisinist värvi krepp-paber on keskmine sügavsinine ja sarnaneb paabulinnusinisele

Veebivärv *Petrol* on sügav tume rohekassinine, seda esineb mitmes heksadetsimaalkoodi variandis, mis on kõik toonidelt lähedased.

## Vaata ka
* Potisinine
* Paabulinnusinine
* Pardisinine

## Viited
Totoriškėse mõis

**Totoriškėse mõis** (leedu *Totoriškių dvaras*) on endine mõis Leedus Trakai rajooni Trakai vallas Trakai linnas. Mõisakompleks asus varem Totoriškėse külas.

Mõisakompleks asub Galvė järve põhjakaldal. Selle juures asub kämping *Kempingas slėnyje*.

Mõisa omanikuks oli endine Poola sõjamerelaevastiku kapten Petrowski. Mõisakompleks rajati XIX sajandil. Pärast Petrowski lahkumist rajati mõisa südamesse pioneerilaager. Selle tarbeks püstitati sinna uusi puidust eluhooneid ja ehitisi kultuuriürituste tarbeks.

Säilinud on endine mõisa kontorihoone ja häärber, nende juures paiknevad pioneeride elumajad, kultuurimaja ja söökla. Häärberi juurde on rajatud Galvė poole laskuv terrass.

## Viited
Siluan Áthoselt

**Áthose püha Siluan** (vene keeles Святой Силуан Афонский; ilmaliku nimega Семён Иванович Антонов *Semjon Ivanovitš Antonov*; 1866 Šovskoje, Tambovi kubermang – 24. september (Juliuse kalendri järgi 11. september) 1938 Panteleimoni klooster, Áthos) oli vene päritolu Konstantinoopoli Õigeusu Kiriku munk, kes tegutses Áthosel. 

Õigeusu kirik austab teda pühakuna (vagana). Tema mälestuspäev on 11. september Juliuse kalendri järgi. 

## Elukäik
Semjon Antonov sündis Tambovi kubermangu Lebedjani maakonnas Šovskoje vallas Šovskoje külas. Naaberkülas Sezjonovos elas sulgunu Joann Sezjonovost.

Ta paistis silma tervise ja kehalise jõuga: ta võis paljaste kätega võtta tulise malmpoti ja viia selle pliidilt lauale, mille taga tema artell töötas. Rusikalöögiga võis ta päris paksu laua risti pooleks lüüa.  Ta tõstis suuri raskusi ja tal oli suur vastupidavus nii kuuma kui ka külma käes, ta võis väga vähe süüa ja palju töötada. 

## Viited

## Kirjandus
*А. Л. Гуревич. Духовные предтечи Преподобного Силуана Афонского. – *Православный летописец Санкт-Петербурга*, 2000, nr 2, lk 44–54. Veebiversioon.
Belleville (Ontario)

**Belleville** on linn Kanadas Ida-Ontarios. Seda läbib kiirtee nr 401, mis ühendab Torontot (187 km) ja Montréali (367 km).

Belleville'ist viib sild Rossmore'i, mis asub Prince Edward County nimelisel poolsaarel üle Quinte'i lahe.

## Viited
Ida-Ontario

**Ida-Ontario** (prantsuse keeles *Est de l'Ontario*, inglise keeles *Eastern Ontario*) on Kanada provintsi Ontario regiooni Lõuna-Ontario alaregioon.

## Vaata ka
*Kuldne Hobuseraud
*Kesk-Ontario
*Edela-Ontario
Korporatsioon Fraternitas Lataviensis

**Korporatsioon Fraternitas Lataviensis** on 16. septembril 1926 Riias asutatud Läti üliõpilasorganisatsioon.

Korporatsiooni värvid on must-valge-kuldne ning deviis on "PRO PATRIA, IUSTITIA, HONORE" (Kodumaa, Õiglus, Au).

Korporatsioonihoone asub Riias aadressil Aldaru iela 7.

19. märtsil 2021 sõlmiti kartellileping Eesti Üliõpilaste Seltsiga.

## Liikmeid
* Jānis Annuss, maalikunstnik ja fotograaf
* Ernests Blese, keeleteadlane
* Dītrihs Andrejs Lēbers, õigusteadlane
* Egils Levits, Läti president
* Ādolfs Šilde, ajaloolane
* Miķelis Valters, poliitik ja diplomaat
* Jāzeps Vītols, helilooja, dirigent ja pianist
Lana Turner

**Lana Turner** (sündinud **Julia Jean Turner**; 8. veebruar 1921 – 29. juuni 1995) oli Oscarile nomineeritud Ameerika Ühendriikide näitleja.

Ligi 50-aastase karjääri jooksul sai ta tuntuks nii filminäitleja kui ka reklaamimodellina. 1940. aastate keskel oli ta üks suurema sissetulekuga USA näitlejaid ja üks Metro-Goldwyn-Mayeri (MGM) tippnäitlejaid. Tema osatäitmisega filmid teenisid 18-aastase lepingu ajal stuudiole rohkem kui 50 miljonit dollarit.

Turnerit on nimetatud Hollywoodi popkultuuri ikooniks ja filmilegendiks.

## Viited

## Välislingid
*
Strėva

**Strėva** on jõgi Leedus, Nemunase vasakpoolne lisajõgi.

Jõe valgla on 759 km², pikkus on 74 kilomeetrit. 

Jõgi algab Trakai rajoonis Mackantiškėse külas, voolab algul itta ja läbib Šamukąse, Drabužise, Spindžiukase ning Spindžiuse järved. Seejärel pöörab jõgi põhja. Strėva läbib Stanka ja Gilušise järved, Ėglise, Strėvise ja Strėvaitise. Sellel lõigul asub jõel Bagdononysi  hüdroelektrijaam (pindala 95,5 ha). Seejärel jõuab jõgi Elektrėnai omavalitsus aladele, kus läbib Nestrėvantysi järve. Elektrėnai veehoidla kohal pöörab jõgi läände, kus möödub kanali kujul Ilgise järvest ja läbib Kaišiadoryse rajooni. Seal asub jõel Pastrėvysi hüdroelektrijaama paisjärv pindalaga 18 ha, veel allpool läbib jõgi Būbliai paisjärve. Strėva suubub Kaunase veehoidlasse Lašiniai külas, paigas, kus asub Kruonise hüdroakumulatsioonijaam.

Jõe kallastel asuvad Strėva lähte hüdrograafiline kaitseala ja Strėva ülemjooksu maastikukaitseala (neid haldab Aukštadvarise regionaalpark), alamjooksul asub Strėva maastikukaitseala (haldab Kaunase veehoidla regionaalpark. Drabužise ja Spindžiuse järvede vahel asub Strėva karstiala.

Aastal 1348 toimus jõe kaldal Strėva lahing.  Jõe kallastele jäävad Lašiniai, Bijautonysi, Mūro Strėvininkai, Bagdononysi ja Strėva linnamäed.

Jõe org on 200-400 meetri laiune, Žiežmariai kohal aga 1,5 kilomeetri laiune. Jõe kaldad on ülemjooksul valdavalt 0,4-2 meetri kõrgused, ülevalpool Būbliai paisjärve 2-4 meetri kõrgused, alamjooksul veelgi kõrgemad. Jõesäng on ülalpool Elektrėnai veehoidlat 1,5-12 meetri laiune, allpool 15-20 meetri laiune. Voolukiirus on keskjooksul 0,1-0,3 m/s, alamjooksul aga 0,7-1,0 m/s. Semeliškėse kohal on jõel veemõõdujaam. Suuremad asulad jõe kaldal on Pastrėvys, Semeliškės, Elektrėnai, Žiežmariai, Naujosios Kietaviškės, 

Jõe nimi tuleneb tõenäoliselt sõnast *strėvus*, mis tähendab noolelendu.

## Viited
Jõhvi Kristlik Kogudus Uus Põlvkond

**Jõhvi Kristlik Kogudus Uus Põlvkond** (vene keeles *Христианская Община Новое Поколение г. Йыхви*) on registreeritud jaanuaris 2005. 

Koguduse pastor on Vadim Jerjomenko.

Koosolekud toimuvad kolmapäeviti kell 19.00 ja pühapäeviti kell 11.00.

## Välislingid
* Uus Põlvkond Facebookis
Ain Kütt

**Ain Kütt** (sündinud 24. märtsil 1975) on eesti muuseumitöötaja ja kirjanik.

Ta on õppinud Tartu Ülikoolis ajalugu, suunitlusega Eesti ajaloole. 

Pärast õpinguid läks ta tööle Vargamäele A. H. Tammsaare muuseumi juhiks. Alates 2006. aastast juhib ta RMK Sagadi mõisa muuseumi.

## Looming
Ta on avaldanud ajakirjanduses populaarteaduslikke artikleid, peamiselt metsanduse ajaloost. Samuti on ta koostanud näitustekste. Ta on kirjutanud ka kümmekond näidendit harrastusteatrite tarbeks, neist kahte ("Laulupeole!" ja "Tõotatud maa") on teatrifestivalidel ka preemiatega pärjatud.
### Krimilood
*Sagadi paruni mõistatused:
**"Risti soldati mõistatus"(2019)
**"Kuldse medaljoni mõistatus"(2020)
**"Musta paguni mõistatus" (2021)
**"Kolme kaardi mõistatus" (2023)
**"Kadunud sõrmuse mõistatus" (2024)

### Näidendid
*"Laulupeole!"
*"Tõotatud maa"
## Vaata ka
*Von Fock
## Viited
Max Delbrück

**Max Ludwig Henning Delbrück** (4. september 1906 – 9. märts 1981) oli saksa päritolu Ameerika Ühendriikide biofüüsik.

Delbrück õppis Göttingeni Ülikoolis astrofüüsikat, keskendudes teoreetilisele füüsikale. 1930. aastal sai ta doktorikraadi. Delbrück tegi koostööd Otto Hahniga ning kirjeldas ta gammakiirte hajumise protsessi, mis hiljem nimetati Delbrücki hajumiseks. 1937. aastal siirdus Delbrück Rockefelleri fondi kutsel Ameerika Ühendriikidesse, kus töötas Rockefelleri fondi molekulaarbioloogia programmis. 

1939. aastast töötas ta Vanderbilti Ülikooli füüsikaõppejõuna. 1947. aastal sai Delbrück California Tehnoloogiainstituudi bioloogia professoriks.

1969. aastal pälvis Delbrück koos Alfred Hershey ja Salvador Luciaga Nobeli meditsiiniauhinna viiruste paljunemise ja geneetilise struktuuri uurimise eest.

## Viited
Hans Christian Hansen

**Hans Christian Svane Hansen** (tuntud ka kui **H. C. Hansen**; 8. november 1906 Aarhus – 19. veebruar 1960 Kopenhaagen) oli Taani poliitik. Ta kuulus parteisse Sotsiaaldemokraadid.

Hans Christian Hansen õppis põhikooli lõpetamise järel trükiladujaks. Ta oli aastatel 1929–1933 sotsiaaldemokraatliku noorteorganisatsiooni *Danmarks Socialdemokratiske Ungdom* sekretär ja 1933–1937 esimees. 

Alates 1936. aasta detsembrist oli ta Folketingi liige. Ta oli Taani rahandusminister 1945. aasta 5. maist kuni 7. novembrini ja 13. novembrist 1947 kuni 16. septembrini 1950. Lühikest aega oli ta Taani kaubanduse, tööstuse ja meresõiduminister 1950. aasta 16. septembrist kuni 30. oktoobrini. Ta oli Taani välisminister 30. septembrist 1953 kuni 8. oktoobrini 1958. 

Alates 1. veebruarist 1955 kuni surmani oli ta Taani peaminister ja partei Sotsiaaldemokraadid esimees.

## Viited
Helvi Hämäläinen

**Helvi Hämäläinen** (16. juuni 1907 Hamina – 17. jaanuar 1998 Espoo) oli soome kirjanik.

Ta kirjutas nii proosat kui ka luulet.

Tema debüütromaan "Hyväntekijä" ilmus 1930. aastal.

Eesti keeles on tema teostest kirjastuses Eesti Raamat Ants Paikre tõlkes ilmunud lühiromaan "Väejooksik" (1990; originaalpealkiri "Karkuri"). Romaan räägib traagilistest sündmustest 1944. aasta sõjasuvel.

## Tunnustus
* 1958 Aleksis Kivi auhind
* 1959 Pro Finlandia teenetemärk
* 1987 Finlandia kirjandusauhind
* 1987 Eino Leino auhind
Ḩādībū

**Ḩādībū** (araabia keeles حديبو), varem tuntud ka kui Tamrida (تمريدة), on rannikulinn Sokotra saare põhjaosas. Ḩādībū's elab 2004. aasta loenduse põhjal 8545 inimest, mis teeb sellest suurima linna Sokotra saarestikus. Ḩādībū on ka Sokotra saare kahest rajoonist idapoolsema, Hidaybū rajooni, pealinn.

Sokotra lennujaam asub Ḩādībū'st 12 kilomeetri kaugusel, Qād̨ub'i linna lähistel. 20. juunil 2020. aastal hõivasid linna Lõuna-Jeemeni üleminekunõukogu (STC) väed.

## Viited
Daniel Nathans

**Daniel Nathans** (30. oktoober 1928 Wilmington, Delaware – 16. november 1999 Baltimore, Maryland) oli Ameerika Ühendriikide mikrobioloog.

1978. aastal anti talle, Hamilton Smithile ja Werner Arberile Nobeli meditsiiniauhind restriktaaside avastamise eest.
Ilmar Tiismaa

**Ilmar Tiismaa** (13. september 1940 – 18. märts 2021) oli eesti agronoom, majandijuht ja ilmavaatleja.

Veel 2009. aastal oli ta Lõpe koolis õpetaja.

Ilma ennustas ta seapõrna pealt.

## Viited
Huvilaev

**Huvilaev** on veekogul vaba aja veetmise või merendushuvi eesmärgil valmistatud või kasutatav laev või muu veesõiduk. 

Huvilaeva võidakse kasutada ka harrastuskalapüügiks.

**Õiguslikult** on huviveesõiduk määratletav üldjuhul, kui: 
*väikelaev,
*reisilaev (pikkus alates 24 m või/ja lisaks meeskonnale üle 12 reisija),
*jett või
*primitiivne veesõiduk.

**Ehituslikult** on huviveesõiduk tavaliselt:
*veesõidulaud
*paat,
*jett,
*kaater,
*purjejaht,
*jahtlaev või
*purjelaev. 

## Vaata ka
* Väikelaev
* Merekultuur
* Merematkamine
* Purjetamine
Ülehiinalise Rahvaesindajate Kogu Alaline Komitee

**Ülehiinalise Rahvaesindajate Kogu Alaline Komitee** (edaspidi RRKAK)' on Hiina Rahvavabariigi Ülehiinalise Rahvaesindajate Kogu (RRK) alaline osa. Hiina Rahvavabariigi seadusandlik võim on RRKAK ja RRK käes.

RRKAK viib läbi RRK valimisi ning saab kahekolmandikulise häälteenamusega valimisi kuni ühe aasta võrra edasi lükata. RRKAK koguneb iga kahe kuu tagant üheks nädalaks. RRKAK kutsub RRK kokku korra aastas ning siis, kui seda pooldab vähemalt viiendik saadikutest. RRKAK ametiaeg kestab, kuni uus RRK on enda alalise komitee valinud.

RRKAK saadikud ei tohi komiteesse kuulumise ajal olla ametis täidesaatva- või kohtuvõimu juures ega mõnes järelevalveametis. RRK liikmetel sellist piirangut ei ole.

RRKAK-l on seaduse tõlgendamise, ka põhiseaduse, pädevus. Hiina seaduste kohaselt on seadusandlik võim Riiklikul Rahvakongressil ning kõrgeim kohtuvõim Kõrgeimal Rahvakohtul.

Põhiseaduse tõlgendamise märkimisväärne instants oli 1999. aastal seoses Hongkongi erihalduspiirkonna elamisõigusega kaasuses Lau Kong Yung ''vs'' immigratsioonidirektor. RRKAK jõudis Hongkongis alalise elamisõiguse saamise küsimust arutades Hongkongi põhiseaduse tõlgendamise kaudu Hongkongi valitsusega samale seisukohale.

RRKAK-d juhib esimees, keda peetakse poliitilises võimuhierarhias Hiina Kommunistliku Partei peasekretäri ja Hiina Rahvavabariigi peaministri järel tähtsuselt kolmandaks isikuks. Praegune esimees on Li Zhanshu.

## Vaata ka
* Riikliku Rahvakongressi Alalise Komitee esimees
* Nõukogude Liidu Ülemnõukogu Presiidium
* Seadusandlik Yuan

## Viited
Aed-piparrohi

**Piparrohi**, õieti **aed-piparrohi** (*Satureja hortensis*) on üheaastane taim. Tänu eeterlikele õlidele on see aromaatne, vürtsikas ja veidi teravamaitseline. Looduslik leviala Kagu-Euroopast Lähis-Idani. 

Kasutatakse juurvilja- ja lihatoitudes. Sobib hästi ka suppide ja pajaroogade maitsestamiseks, täiendades hästi aedvilja-, seene-, läätse-, kapsa-, oa- ja maksatoitude maitset. Sobib ka juustutoitudesse (fondüüsse) või erinevatesse pasteetidesse. On üks Herbes de Provence koostisosa.
Zweli Mkhize

**Zwelini Lawrence Mkhize** (sündinud 2. veebruaril 1956 Pietermaritzburgis) on Lõuna-Aafrika Vabariigi poliitik (Aafrika Rahvuskongress) ja arst.

Zweli Mkhize lõpetas 1982. aastal Natali Ülikooli bakalaureusekraadiga meditsiini ja kirugia erialal. 1983. aastal oli ta internatuuris McCordsi haiglas Durbanis. 

1984–1986 töötas ta Edendale'i haiglas Pietermaritzburgis. 1986. aastal oli ta sunnitud eksiili minema. Seejärel töötas arstina Svaasimaal ja Zimbabwes. 1991. aastal pöördus ta pagendusest tagasi ja töötas lühikest aega Themba haiglas. 1991. aasta lõpul avas ta Pietermaritzburgis erapraksise. 

1994–2004 oli ta KwaZulu-Natali provintsi Tervisenõukogu liige ja 2005–2009 Rahanduse ja Majanduse Nõukogu liige. 6. maist 2009 kuni 22. augustini 2013 oli ta KwaZulu-Natali provintsi peaminister. 2012. aasta detsembrist kuni 2017. aasta detsembrini oli Aafrika Rahvuskongressi peavarahoidja. 27. veebruarist 2018 kuni 25. maini 2019 oli ta Lõuna-Aafrika Vabariigi ühisvalitsemise ja traditsiooniliste asjade minister. 30. maist 2019 kuni 5. augustini 2021 oli Zweli Mkhize Lõuna-Aafrika Vabariigi tervishoiuminister.

2021. aasta juunis saatis president Cyril Ramaphosa Zweli Mkhize eripuhkusele pärast väiteid, et tema ministeerium sõlmis koroonaviiruse vastase võitlusega seotud lepinguid sideettevõttega, mida hoidsid kontrolli all tema endised kaaslased.

5. augustil 2021 teatas Zweli Mkhize tervishoiuministri ametikohalt tagasiastumisest.

2021. aasta septembris avaldatud politsei eriuurimisüksuse aruandest selgus, et toona Zweli Mkhize juhitud tervishoiuministeerium allkirjastas riigihankeid sideettevõttega Digital Vibes, mis oleks pidanud alustama pandeemiavastaseid kampaaniaid. Kuid need umbes 150 miljonit randi (9 miljonit eurot) kulutati mittesihipäraselt ja see võimaldas rikastada kahte Zweli Mkhize sugulast ja tema poega Dedani Mkhizet. Politseiuurijad nõudsid Zweli Mkhize suhtes sanktsioone ja tema endise direktori Anban Pillay vastutusele võtmist.

## Viited
Süsta sadam

**Süsta sadam** on sadam Kopli poolsaarel Kopli lahe ääres, Põhja-Tallinna linnaosas, Süsta tänav 16 Tallinna linnas.

2019. aastal nimetas Tallinna linnavalitsus Põhja-Tallinnas Kopli asumis paikneva Piirivalvesadama jagamise tulemusena  paiknevat kolm sadamat Süsta sadamaks, Piirivalvesadamaks ja Ketta sadamaks. 

Süsta tänav 16 kinnistule loodava sadama nimeks esitas Politsei- ja piirivalveamet Kaluri sadama nime ning Ketta sadama nime. Süsta tänav 21 kinnistule soovis amet Piirivalvesadama nime. 

Tallinna nimekomisjon toetas Ketta sadama ja Piirivalvesadama nimesid. Kaluri sadama nime osas märkis nimekomisjon, et Süsta sadama nimi sobiks piirkonda rohkem, kuna Süsta tänavalt on loodavale Süsta sadamale otsene ligipääs ning läheduses asub ka Süsta park, mis on heaks suunanäitajaks tulevase sadama leidmisel. Põhja-Tallinna Valitsus kooskõlastas sadamate nimed 8. juulil 2019. 

## Viited
Ketta sadam

**Ketta sadam** on sadam Kopli poolsaarel Kopli lahe ääres, Põhja-Tallinna linnaosas, Süsta tänav  19 Tallinna linnas.

2019. aastal nimetas Tallinna linnavalitsus Põhja-Tallinnas Kopli asumis paikneva Piirivalvesadama jagamise tulemusena  paiknevat kolm sadamat Süsta sadamaks, Piirivalvesadamaks ja Ketta sadamaks. 

Süsta tänav 16 kinnistule loodava sadama nimeks sai Süsta sadam ning Süsta tänav  19 asuv sadam, Ketta sadama nime. Süsta tänav 21 kinnistule säilis Piirivalvesadama nimi. 

Tallinna nimekomisjon toetas Ketta sadama ja Piirivalvesadama nimesid. Põhja-Tallinna Valitsus kooskõlastas sadamate nimed 8. juulil 2019. 

## Viited
Tallinna 63. Põhikool

**Tallinna 63. Põhikool** oli vene õppekeelega üldhariduskool hariduslike erivajadustega lastele Tallinnas Mustamäel. Kooli aadress oli Vilde tee 120. 

Aastal 2007 liideti kool Lasnamäe Põhikooliga.

## Viited
Tito Mboweni

**Tito Titus Mboweni** (16. märts 1959 Tzaneen – 12. oktoober 2024 Johannesburg) oli Lõuna-Aafrika Vabariigi poliitik (Aafrika Rahvuskongress).

Keskkooli lõpetamise järel õppis Tito Mboweni aastatel 1979–1980 Põhjaülikoolis (tänapäeval Limpopo Ülikool) kaubandust. 1980. aastal läks ta poliitiliselt põhjustel eksiili Lesothosse, kus ühines Aafrika Rahvuskongressiga ja omandas Lesotho Ülikoolis 1985. aastal bakalaureusekraadi poliitikateaduste ja majanduse erialal. Magistrikraadi majanduse alal sai ta East Anglia Ülikoolis 1987. aastal. 1990. aastate algul pöördus ta pagendusest Lõuna-Aafrika Vabariiki tagasi ja oli seejärel Aafrika Rahvuskongressi majanduspoliitika osakonnajuhataja. 1994. aasta maist kuni 1998. aasta juulini oli ta Lõuna-Aafrika Vabariigi tööminister. 1999–2009 oli ta Lõuna-Aafrika Vabariigi Reservpanga direktor. Alates 9. oktoobrist 2018 oli Tito Mboweni Lõuna-Aafrika Vabariigi rahandusminister. 5. augustil 2021 astus Mboweni rahandusministri ametist tagasi.

## Viited
Eesti suursaadik ÜRO juures

**Eesti alaline esindaja Ühinenud Rahvaste Organisatsiooni juures** on Eesti Vabariigi alaline esindaja Ühinenud Rahvaste Organisatsiooni juures ja ÜRO juures oleva Eesti alalise esinduse juht. Tihtipeale nimetatakse Eesti alalist esindajat ka Eesti suursaadikuks ÜRO juures. 30. augustist 2022 on Eesti Vabariigi alaline esindaja ÜRO juures Rein Tammsaar. 

## Ajalugu
Pärast seda, kui Eesti sai Ühinenud Rahvaste Organisatsiooni liikmeks 17. septembril 1991, valiti Eestist ÜRO juurde esindaja. Esimeseks Eesti alaliseks esindaja ÜRO juures sai külma sõja ajal Eesti järjepidevuse säilitaja New Yorgi peakonsul Ernst Jaakson.

### Eesti suursaadikud ÜRO juures
*1991–1994 Ernst Jaakson
*1994–1998 Trivimi Velliste
*1998–2000 Sven Jürgenson
*2000–2004 Merle Pajula
*juuli 2004–november 2004 Jaak Jõerüüt
*2004–2010 Tiina Intelmann
*2010–2015 Margus Kolga
*2015–2022 Sven Jürgenson
*Alates 2022 Rein Tammsaar

## Viited

## Välislingid
*Suursaadik ÜRO juures. un.mfa.ee
Alaline esindaja

**Alaline esindaja** (prantsuse keeles *représentant permanent*; inglise keeles *permanent representative*) on diplomaatiline ametikoht, missiooni juht rahvusvaheliste organisatsioonide juures.

Rahvusvahelisi organisatsioone, mis akrediteerivad oma liikmesriikide alalisi esindajaid:
*Ühinenud Rahvaste Organisatsioon
*Maailma Kaubandusorganisatsioon
*Põhja-Atlandi Lepingu Organisatsioon (NATO)
*Aafrika Liit
*Islami Koostöö Organisatsioon
*Ameerika Riikide Organisatsioon
__NOTOC__ 
Alalisi esindajaid nimetatakse sageli mitteametlikult suursaadikuteks. Näiteks Ameerika Ühendriikide suursaadik ÜRO juures on USA delegatsiooni ÜRO juures juht ja kannab ametlikku nimetust Ameerika Ühendriikide alaline esindaja ÜRO juures. Seejuures omab ta erakorralise ja täievolilise suursaadiku staatust. 

Mõned rahvusvahelised organisatsioonid (näiteks UNESCO) nimetavad nende poolt akrediteeritud alalist esindajat **alaliseks delegaadiks**.

## Eesti
Eestis on alaline esindaja kõrge diplomaatiline ametikoht, mis ametikohtade gradatsioonis omab kolmandat positsiooni (kantsleri ja asekantsleri järel) ning on võrdsustatud erakorralise ja täievolilise suursaadikuga.

## Vaata ka
*Eesti Vabariigi alaline esindaja ÜRO juures

## Viited

## Välislingid
*Eesti ÜRO-s. vm.ee
Andrzej Olechowski

**Andrzej Marian Olechowski** (sündinud 9. septembril 1947 Krakówis) on Poola poliitik ja ökonomist.

Andrzej Olechowski lõpetas Varssavis Planeerimise ja Statistika Kooli. Seejärel töötas ta Poola rahvapangas ja Kaubanduspangas. Majandusteaduste doktori kandidaadi väitekirja kaitses ta 1979. aastal. 

Aastatel 1982–1984 töötas ta Ühinenud Rahvaste Organisatsiooni Kaubandus- ja Arengukonverentsis Genfis. 1985–1987 töötas ta Washingtonis Maailmapangas ökonomistina. 1987. aastal oli ta Poola Keskpanga direktori nõunik ja 1989–1991 asedirektor. 1991–1992 töötas ta Poola Välisministeeriumi riigisekretärina. 1992. aastal oli Poola rahandusminister. 1992–1995 oli ta Varssavi rahandusminister. 1995. aastal oli ta Poola välisminister.

Poola 2000. aasta presidendivalimistel kandideeris Andrzej Olechowski sõltumatu kandidaadina. Ta kogus 17,3% häältest ja jäi Aleksander Kwasniewski järel teiseks.

2001. aastal oli ta üks Kodanikuplatvormi asutajaid. 2002. aasta kandideeris ta Varssavi presidendiks (linnapeaks), kuid ei osutunud valituks. 2009. aastal lahkus Olechowski Kodanikuplatvormist.

Poola 2010. aasta presidendivalimistel osales Andrzej Olechowski sõltumatu kandidaadina. Ta kogus esimeses voorus 1,44% häältest ja ei pääsenud edasi teise vooru.

## Viited
Merike Kokajev

**Merike Kokajev** (sündinud 10. septembril 1956 Tartus) on Eesti diplomaat, olnud suursaadik Itaalias ja Valgevenes. 

Alates 1991. aastast töötab Kokajev Eesti välisministeeriumi teenistuses. Merike Kokajev räägib inglise, vene ja prantsuse keelt.

## Elulugu
Merike Kokajev on sündinud 1956. aastal Tartus ning 1982. aastal lõpetanud Leningradi Riikliku Ülikooli prantsuse keele ja kirjanduse erialal. 

Alates 1991. aastast on Kokajev välisministeeriumi teenistuses. Kokajev on töötanud protokolli osakonnas esimese sekretärina, konsulina suursaatkonnas Brüsselis, aastatel 1999–2002 esimese sekretärina Eesti alalises esinduses Genfis ÜRO juures ning 2005–2008 New Yorgis Eesti alalises esinduses ÜRO juures inimõiguste ja relvastuskontrolli nõunikuna ning missiooni asejuhina. Aastatel 2005–2007 oli ta ÜRO Põlisrahvaste Püsifoorumi liige. 

Aastatel 2008–2010 oli Kokajev esimene Eesti suursaadik Indias. Ta resideeris Tallinnas. Aastatel 2010–2014 oli ta suursaadik Itaalias, San Marino Vabariigis ja Malta Vabariigis resideerimisega Roomas. Pärast seda oli Merike Kokajev tööl ministeeriumis Euroopa Liidu üldasjade ja Kagu-Euroopa büroo direktorina. 13. detsembrist 2016 kuni 31. juulini 2021 oli ta Eesti suursaadik Valgevenes. 

## Viited
Euroopa ujumisliit

**Euroopa ujumisliit - LEN** (prantsuse keeles: *Ligue Européenne de Natation*, inglise keeles: *European Swimming League*, saksa keeles: *Europäische Schwimmliga*, hispaania keeles: *Liga Europea de Natación*) on FINA-ga seotud veespordi (ujumine, vettehüpped, kõrgelt sukeldumine, kujundujumine, veepall ja avaveeujumine) Euroopa juhtorgan - see on Euroopa mandriühendus. Ametlikult loodi see 1927. aastal Bolognas ja alates 2015. aastast asub selle peakorter Nyonis.

LEN hõlmab 52 riiklikku ujumisföderatsiooni Euroopas ja hõlmab Iisraeli, mis on olümpiaspordi eesmärgil ühendatud Euroopaga.  LEN-i üle teostab järelevalvet valitud juhatus (juhatus), kuhu kuuluvad 17 erinevat föderatsiooni esindavad liikmed. LEN teostab järelevalvet veespordi üle Euroopas.

## Euroopa ujumisliidu liikmed

LEN-i kuuluvad järgmised riiklikud föderatsioonid:

## Vaata ka
*Ujumise Euroopa rekordid
*Ujumise Euroopa meistrivõistlused
*Ujumise lühiraja Euroopa meistrivõistlused
*Veepalli Euroopa meistrivõistlused

## Välislingid
*LEN-I ametlik veebileht
Hiina Rahvavabariigi põhiseadus

**Hiina Rahvavabariigi põhiseadus** on Hiina Rahvavabariigi alusdokument. Selle võttis vastu V Riiklik Rahvakongress 4. detsembril 1982 ning seda on muudetud umbes iga viie aasta tagant. Tegu on Hiina Rahvavabariigi ajaloo neljanda põhiseadusega, varasemad võeti vastu aastatel 1954, 1975 ja 1978.

Kuigi tegu on *de jure* "kõrgeima juriidilise võimu" ja "riigi alusseadusega", on riigi võimupartei, Hiina Kommunistlik Partei (HKP), selle sätetest korduvalt üle astunud ning vaigistanud üleskutseid põhiseaduse järgimiseks. Lisaks ei saa põhiseaduse rikkumisi Hiina kohtutes vaidlustada ja Riikliku Rahvakongressi põhiseadus- ja õiguskomitee, mis peaks tegelema põhiseaduslikkuse järelevalvega, kunagi ühtegi seadust ega akti põhiseadusevastaseks kuulutanud.

## Vaata ka
* Konstitutsiooniline majandus
* Hiina Rahvavabariigi konstitutsioonilugu
* Riigiõigus
* Konstitutsionalism
* Hiina Rahvavabariigi õigussüsteem
* Hiina Kommunistliku Partei põhiseadus

## Viited

## Välislingid
* Praegune põhiseadus + muud dokumendid (inglise keeles)
* Hiina Rahvavabariigi põhiseaduse ametlik ingliskeelne tõlge
* Hiina Rahvavabariigi põhiseaduse hiinakeelne tekst
* Hiina Rahvavabariigi põhiseaduse ingliskeelne tõlge koos 2018. aasta muudatustega
* Hiina Rahvavabariigi põhiseaduse ingliskeelne tõlge koos 2004. aasta muudatustega
* Hiina Rahvavabariigi Riiklik Rahvakongress: Hiina Rahvavabariigi põhiseadus (ingliskeelne tekst pärast 2004. aasta 14. märtsi muudatust)
Stelian Ion

**Stelian-Cristian Ion** (sündinud 24. juunil 1977) on Rumeenia advokaat ja poliitik (Päästke Rumeenia).

Stelian Ion lõpetas 2001. aastal Bukaresti ülikooli õigusteaduskonna. Seejärel tegutses ta advokaadina Constanțas. 2016–2020 oli ta Rumeenia parlamendi liige ja erakonna Päästke Rumeenia fraktsiooni asejuhataja. Alates 23. detsembrist 2020 kuni 1. septembrini 2021 oli ta Rumeenia justiitsminister.

## Viited
Otto Hahn

**Otto Emil Hahn** (8. märts 1879 – 28. juuli 1968) oli saksa keemik ning tuumakeemia ja radioaktiivsuse uurimise teerajaja.

Hahn ja Lise Meitner avastasid raadiumi, tooriumi, protaktiiniumi ja uraani radioaktiivsed isotoobid. Ta avastas ka tuumaisomeeria. 1938. aastal avastasid Hahn, Meitner ja Fritz Strassmann tuumalõhustumise, mille eest sai Hahn 1944. aastal Nobeli keemiaauhinna. Tuumalõhustumise avastamine sai aluseks tuumareaktorite ja tuumarelva loomisele.

Hahn sai 1901. aastal Marburgi Ülikoolist keemia doktorikraadi. Pärast ülikooli lõpetamist õppis ta University College Londonis William Ramsay juures ja McGilli Ülikoolis Ernest Rutherfordi juures, kus ta avastas mitmeid uusi radioaktiivseid isotoope. 1906. aastal naasis ta Saksamaale ja asus tööle Berliini Ülikooli. 1912. aastal asus ta tööle Kaiser Wilhelmi Keemiainstituuti, kus ta oli radioaktiivsuse osakonna direktor.

I maailmasõjas teenis ta läänerindel ning sai Ypresi lahingus Raudristi II klassi autasu. Aastatel 1934–1938 uuris ta koos Lise Meitneri ja Fritz Strassmanniga isotoope, mis tekkisid uraani ja tooriumi neutronidega pommitamisel. Uurimistöö tulemusel avastasid nad tuumalõhustumise. Hahn oli natsismi ja juutide tagakiusamise vastu. Natside võimuletuleku järel arreteeriti mitmed Hahni kaastöölised või olid nad sunnitud riigist põgenema. 1938. aastal lahkus Saksamaalt ka Meitner. II maailmasõja ajal töötas Hahn natside tuumarelvaprogrammis, mistõttu viibis ta juulist 1945 kuni jaanuarini 1946 vangistuses.

Hahn oli Kaiser Wilhelmi Seltsi viimane president ja selle järglase Max Plancki Ühingu esimene president. Hahn oli Lääne-Saksamaa mõjukaim teadlane. Ta osales sõjajärgse Saksamaa teaduse ülesehitamises.

## Tunnustus
*1958 – Wilhelm Exneri medal
*1959 – Helmholtzi medal

## Viited
Siniša Mali

**Siniša Mali** (serbia keeles Синиша Мали; sündinud 25. augustil 1972 Belgradis) on Serbia poliitik ja ökonomist.

Siniša Mali lõpetas Belgradi Ülikooli majandusteaduskonna. Magistrikraadi majanduse ja rahanduse alal omandas ta Washingtoni Ülikoolis Saint Louises (*Washington University in St. Louis*) Missouri osariigis Ameerika Ühendriikides. 

Algul töötas ta erasektoris finantsnõustajana. 2001. aastal oli ta erastamisministri asetäitja. 2001–2003 töötas ta Serbia Erastamisagentuuris pakkumiste keskuse juhatajana. 2014–2018 oli ta Belgradi linnapea. Alates 29. maist 2018 on ta Serbia rahandusminister. Lisaks on ta alates 26. oktoobrist 2022 Serbia asepeaminister.

## Viited
Rahva Ülemkohus

**Rahva Ülemkohus** (hiina keeles 最高人民法院, *[[pinyin]]*is *Zuìgāo Rénmín Fǎyuàn*), ametlikult **Hiina Rahvavabariigi Rahva Ülemkohus** on Hiina Rahvavabariigi mandriosa kõrgeim kohtuaste. Kui välja arvata kaasused, mida menetleb Hiina Rahva Keskvalitsuse Riikliku Julgeoleku Tagamise Amet Hongkongi Erihalduspiirkonnas, on erihalduspiirkondades Hongkongis ja Macaus eraldiseisvad õigussüsteemid, mis on ülesehitatud vastavalt Briti ja Portugali süsteemidele ning Rahvavabariigi ülemkohtu jurisdiktsioon sinna ei ulatu.

Rahva Ülemkohus on Hiina kõrgeim kassatsioonikohus, mis teostab järelevalvet kõikide alamate eri- ja kohalike kohtute üle. Ülemkohtus töötab kokku 340 kohtunikku, kes arutavad asju väiksemates koosseisudes. Kohtuprotsess koosneb neljast astmest, millest kaks on ülekuulamised.

## Vaata ka
* Hiina kohtusüsteem
* Rahva Ülemprokuratuur
* "Kolm ülimat"

## Viited

## Välislingid
* Hiina Rahvavabariigi Rahva Ülemkohus Ametlik leht.
* Chinacourt  Rahva Ülemkohtu hallatav ingliskeelne leht.
* HRV uudised  Ingliskeelsed lingid
* Rahva Ülemkohus Ingliskeelne kohtuinfo.
* Hiina Rahvavabariigi Rahva Ülemkohus Ingliskeelne leht.
* http://www.court.gov.cn/zixun-xiangqing-18262.html
Kristoffer Ajer

**Kristoffer Vassbakk Ajer** (sündinud 17. aprillil 1998 Rælingenis) on Norra jalgpallur, kes mängib keskkaitsja või kaitsva poolkaitsjana Inglismaa Premier League'i klubis Brentford ja Norra jalgpallikoondises.

2014. aastal debüteeris Ajer Norra kõrgliigas IK Starti ridades.

2016. aasta veebruaris sõlmis Ajer lepingu Šotimaa kõrgliiga klubiga Celtic. Hooaja 2016–17 teises pooles mängis ta Celticust laenul Šotimaa kõrgliiga klubis Kilmarnock. Alates hooajast 2017–18 on Ajer kuulunud Celticu põhikoosseisu. Aastatel 2018–2020 tuli ta Celticuga kolmel hooajal järjest Šotimaa meistriks. Hooaegadel 2018–19 ja 2020–21 valiti ta Šotimaa kõrgliiga hooaja sümboolsesse koosseisu.

2021. aasta juulis sõlmis ta viieaastase lepingu äsja Inglismaa kõrgliigasse tõusnud Brentfordiga.

Norra jalgpallikoondises tegi Ajer debüüdi 23. märtsil 2018 sõprusmängus Austraalia vastu.

## Saavutused
;Celtic
*Scottish Premiership: 2017–18, 2018–19, 2019–20
*Scottish Cup: 2017–18, 2018–19, 2019–20
*Scottish League Cup: 2017–18, 2018–19, 2019–20

## Viited
Krisztina Tóth

**Krisztina Tóth** (sündinud 5. detsembril 1967 Budapestis) on ungari luuletaja, proosakirjanik, tõlkija ja kunstnik. Teda peetakse kaasaegse Ungari luule suurkujuks.

Tema ema oli kullassepp ja vanaisa graafik. Kohe algkoolist peale hakkas ta õppima võõrkeelena prantsuse keelt, 1986. aastal lõpetas rakenduskunsti kallakuga keskkooli skulptuuri erialal. Pärast keskkooli võttis ta õppimisest vaheaasta ja töötas rahvusmuuseumis. Seejärel õppis Budapestis Loránd Eötvösi Ülikoolis kunstiteadust, kuid katkestas 1990. aastal õpingud ning veetis paar aastat (sh teise aasta kirjandusstipendiaadina) Pariisis. Ülikooli lõpetas ta 1992. aastal, siis omandas ka õpetajakutse.

Aastatel 1994–1998 korraldas ta Budapesti Prantsuse Instituudi töötajana kaasaegse kunsti näitusi.

## Kirjanduslooming
Tema esimene luulekogu "Őszi kabátlobogás" ilmus 1986. aastal ja pälvis kohe Miklós Radnóti medali. Esimene täiskasvanutele mõeldud lühiproosakogu "Vonalkód" (eesti keeles "Vöötkood") ilmus 2006. aastal.

Pariisi-perioodil tutvus ta lähemalt prantsuse luule ja luuletajatega ning 1996. aastal ilmus tema koostatud ungarikeelne prantsuse luule antoloogia. Pärast esimese lapse sündi 1998. aastal hakkas ta vabakutseliseks kirjanikuks ning kirjutas järjest mitu lasteraamatut. 

2022. aasta seisuga oli Krisztina Tóthil ilmunud 22 luulekogu, 14 jutukogu ja novelliraamatut, 2 romaani ("Akvárium" (2013) ja "A majom szeme" (2022)), 12 tõlkeraamatut ning kümmekond kirjandusõpikut ja lugemikku põhikoolile. Tema luuletusi on viisistatud ja plaadistatud. Krisztina Tóthi teoseid on tõlgitud bulgaaria, eesti, horvaadi, inglise, itaalia, hispaania, makedoonia, poola, prantsuse, rootsi, saksa, serbia, slovaki, sloveeni, soome, tšehhi ja türgi keelde. 

### Eesti keeles ilmunud
* Lasteraamat "Emmele tehti operatsioon" (Ungari Kultuuri Instituut, 2021; tõlkinud Mirja Jõgi)
* Lühiproosat kogumikus "Lakutud mees" (Ungari Kultuuri Instituut, 2021; sh jutud "Kakskümmend viis trepiastet", "Inglismaa", "Lakutud mees", "Vana koer", "Separee", "Preeriakoerad" – tõlkinud Lea Kreinin)
* "Piksel". Loomingu Raamatukogu 19-20/2023. Ungari keelest tõlkinud ja saatesõna kirjutanud Lea Kreinin.

## Kunstilooming
Vahelduseks kirjandusloomingule viljeleb ta klaasikunsti ja loob meelsasti vitraaže.

## Tunnustus
* 1996 Tibor Déry auhind
* 2000 Attila Józsefi kirjandusauhind
* 2007 Sándor Márai auhind

## Viited
Niko Peleshi

**Niko Aleks Peleshi** (sündinud 11. novembril 1970) on Albaania poliitik. Ta kuulub Albaania Sotsialistlikku Parteisse.

Niko Peleshi lõpetas Tirana Polütehnilise Ülikooli elektriinsenerina. 

Seejärel töötas ta Korçës erasektoris ja oli aastatel 2001–2004 Korçë Kaubandus-Tööstuskoja juhataja. 2004. aasta oktoobris sai ta Korçë maakonna prefektiks. 

2005. aastal valiti ta Albaania Sotsialistliku Partei Korçë piirkonna esimeheks. 2007–2013 oli ta Korçë linnapea. Alates 2012. aastast kuulub ta Albaania Sotsialistliku Partei eestseisusse. 

2013. aasta septembrist kuni 2017. aasta maini oli ta Albaania asepeaminister. 2017. aasta mais valiti ta Albaania parlamenti. 2017. aasta septembrist kuni 2019. aasta jaanuarini oli ta Albaania põllumajandusminister. Alates 4. jaanuarist 2021 kuni 30. juulini 2024 oli ta Albaania kaitseminister.

## Viited
Kristen Iversen

**Kristen Iversen** (sündinud 5. märtsil 1958 Des Moinesis Iowa osariigis) on Ameerika Ühendriikide kirjanik, kes kirjutab aimekirjandust, ilukirjandust ja memuaare.

## Välislingid
* Koduleht
Bea Palya

**Bea Palya** (sünninimi **Beáta Palya**; sündinud 11. novembril 1976 Makós) on ungari folkmuusika laulja ja laulukirjutaja, vahel esineb ta ka filmides näitleja või lauljana.

Ta lõpetas Loránd Eötvösi Ülikoolis etnograafia eriala 2002. aastal.